Document ID: 32014R0709

REGOLAMENT TAL-KUMMISSJONI (UE) Nru 709/2014
tal-20 ta' Ġunju 2014
li jemenda r-Regolament (KE) Nru 152/2009 dwar id-determinazzjoni tal-livelli ta' diossini u poliklorobifenili
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifika tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b'mod partikolari l-Artikolu 11(4) tiegħu,
Billi:
(1)
Ir- Regolament tal-Kummissjoni (KE) Nru 152/2009 (2) jinkludi metodi għad-determinazzjoni tal-livelli ta' poliklorodibenżo-p-diossini (PCDDs), poliklorodibenżofurani (PCDFs) u poliklorobifenili (PCB) simili għad-diossini fl-għalf.
(2)
Għandhom jiġu stabbiliti rekwiżiti dwar il-metodi ta' skrinjar li jidentifika l-kampjuni b'livelli konsiderevoli ta' PCDD/Fs u PCB simili għad-diossini (preferibbilment billi jintgħażlu kampjuni li jaqbżu l-livelli ta' azzjoni u tkun assigurata l-għażla ta' kampjuni li jaqbżu l-livelli massimi) u li huma ta' volum kbir. Fir-rigward tal-livelli massimi, ir-rata ta' konformità falza ta' dawk il-metodi ta' skrinjar għandha tkun ta' inqas minn 5 %.
(3)
Meta r-riżultati miksuba b'dan il-metodu ta' skrinjar ma jaqbżux il-valur ta' limitu, il-kampjun oriġinali għandu jiġi analizzat permezz ta' metodu li jwassal għall-identifikazzjoni u l-kwantifikazzjoni ta' PCDD/Fs u PCB simili għad-diossini li jkun hemm fil-kampjun. Minn hawn' il quddiem dawn il-metodi jissejħu “metodi konfermatorji”. Il-progress u l-iżviluppi tekniċi wrew li l-użu tal-kromatografija b'fażi gassuża/l-ispettrometrija tal-massa tandem (GC-MS/MS) għandu jkun permess għall-użu bħala metodu ta' konferma għall-verifika tal-konformità mal-livell massimu, flimkien mal-kromatografija b'fażi gassuża/l-ispettrometrija tal-massa b'riżoluzzjoni għolja (GC-HRMS).
(4)
Wara l-esperjenza miksuba bl-applikazzjoni tar-regoli li bħalissa jinsabu fis-seħħ, hija xierqa emenda għad-dispożizzjonijiet attwali fir-rigward tal-ħtieġa ta' analiżi duplikata, il-ġudizzju tal-konformità f'każ ta' analiżi duplikata u r-rekwiżit tad-differenza bejn riżultati aċċettabbli superjuri u ta' inferjuri.
(5)
Għalhekk, ir-Regolament (KE) Nru 152/2009 għandu jiġi emendat skont dan.
(6)
Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Il-Parti B tal-Anness V mar-Regolament (KE) Nru 152/2009 hi emendata kif jidher fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-20 ta' Ġunju 2014.

Labels: 0
6